De penge, som Lisa og Jon ikke bruger på bolig- og tøjshopping, bruger de i stedet på at spare op og afdrage på deres banklån i huset. Holder de afdragsplanen er de gældfrie, når Lisa fylder 52 år. Men ved at afdrage med mere, end bankens plan kræver, håber de på at kunne at sidde billigt længe inden da.

I forvejen er huset købt efter et budget, hvor den ene er på dagpenge, og den anden er i job. Den tanke kan Lisa godt lide. Lave udgifter rimer på frihed i hendes hoved.

Lisa: Vi ønsker ikke at være bundet af en bestemt løn og titel. Vi vil gerne kunne have en anden tilgang til arbejdsmarkedet, måske på freelancebasis eller ved at have mulighed for at gå på deltid. Forleden talte vi om at leje en gammel bil og køre rundt i Europa i et år. Den frihed vil vi gerne have, og den har vi kun råd til, hvis vi har en lille gæld og et lavt forbrug. Der er ikke nogen af os, der er læger, så vi kan ikke både købe de nyeste møbler, afdrage på vores gæld og spare op til at rejse. Vi må vælge.